जिस यान से गए उसमें बचाव के उपाय नहीं थे, रूस ने स्पेस रेस में अमेरिका को पछाड़ा
Soviet Pilot Yuri Gagarin Facts; How many times did Yuri Gagarin go to space? What date did Yuri Gagarin go to space? आज हम यूरी गगारिन के बहाने बताएंगे कि इंसान के अंतरिक्ष में जाने की पूरी कहानी बताएंगे…
साल 1961, दिन 12 अप्रैल, मॉस्को में सुबह के 9:37 बज रहे थे। पूरा सोवियत संघ सांस थामे एकटक आसमान की ओर देख रहा था। जैसे ही वोस्टॉक-1 एयरक्राफ्ट को लॉन्च किया गया, सभी की खुशियों का ठिकाना नहीं रहा।
इस क्षण जो हुआ, वो इतिहास में इससे पहले कभी नहीं हुआ था। पहली बार किसी इंसान ने अंतरिक्ष में कदम रखा। इसके साथ ही यूरी गगारिन का नाम भी इतिहास में दर्ज हो गया। यूरी 108 मिनट बाद धरती पर वापस लौटे। पूरी दुनिया ने उनका स्वागत एक हीरो की तरह किया।
आज ही दिन यानी 9 मार्च 1934 को ही अंतरिक्ष में जाने वाले पहले इंसान यूरी गगारिन का जन्म हुआ था। आज हम यूरी गगारिन के बहाने बताएंगे कि इंसान के अंतरिक्ष में जाने की पूरी कहानी बताएंगे…
1934 में रूस के क्लूशीनो गांव में जन्मे यूरी एलेक्सेविच गगारिन एक बढ़ई के बेटे थे। जब यूरी 6 साल के थे, तब दूसरे विश्व युद्ध के दौरान उनके घर पर एक नाजी अधिकारी ने कब्जा कर लिया।
उनके पूरे परिवार को दो साल तक झोपड़ी में रहना पड़ा। नाजियों ने उनकी 2 बहनों को बंधुआ मजदूर बनाकर जर्मनी भेज दिया।
वह जब 16 वर्ष के हुए तो मॉस्को चले गए। वहां उन्हें सरातोव के एक टेक्निकल स्कूल में जाने का मौका मिला। वहां उन्होंने एक फ्लाइंग स्कूल को ज्वॉइन कर लिया।
यहीं से उनके मन में प्लेन में बैठकर आसमान छूने का सपना पालने लगा। 1955 में उन्होंने पहली बार अकेले विमान उड़ाया। 1957 में ग्रेजुएशन पूरा कर यूरी एक फाइटर पायलट बन गए थे।
1957 में ही सोवियत संघ ने पहले सैटेलाइट स्पूतनिक-1 को अंतरिक्ष में स्थापित किया था। इसके बाद तय किया गया कि अब इंसान को अंतरिक्ष में भेजा जाए।
इसके लिए पूरे देश से आवेदन मंगवाए गए। हजारों लोगों की कड़ी मानसिक और शारीरिक परीक्षा ली गई। आखिरकार 19 लोगों का चयन हुआ। यूरी गगारिन भी इनमें से एक थे।
यूरी गगारिन 12 अप्रैल 1961 को महज 27 साल की उम्र में अंतरिक्ष यान वॉसटॉक-1 में बैठकर बायकोनूर कॉस्मोड्रोम से ऐसी जगह के लिए उड़ान भरी, जहां उनसे पहले कोई इंसान नहीं गया था।
यह स्पेस की रेस में अमेरिका पर सोवियत रूस यानी तत्कालीन USSR की जीत थी।
पृथ्वी की ग्रेविटेशनल फोर्स से बाहर जाने के लिए उनके यान ने एक सेकेंड में 8 किमी की दूरी तय की। ऐसा पहली बार मुमकिन हुआ और गगारिन अंतरिक्ष में पहुंचे।
वहां से उन्होंने पृथ्वी की सुंदरता को देखा। यूरी गगारिन जब अंतरिक्ष में गए तो कोई उन्हें नहीं जानता था, लेकिन जब वे लौटे तो दुनिया भर में मशहूर हो गए थे। वे रूस के राष्ट्रीय हीरो बन गए थे।
108 मिनट की उड़ान भरी थी
गगारिन ने अंतरिक्ष में 108 मिनट की उड़ान भरी थी। जैसे ही रॉकेट छोड़ा गया गगारिन ने कहा, 'पोयेखाली', इसका मतलब होता है 'अब हम चले'।
एक मजेदार तथ्य यह भी है कि यूरी को इस अभियान के लिए उनकी कम हाइट के कारण ही चुना गया था। उनकी हाइट मात्र पांच फीट दो इंच थी।
इसके कारण वे अंतरिक्ष यान की कैप्सूल में आसानी से फिट हो सकते थे। इसके बाद सोवियत रूस ने उन्हें दुनियाभर के अलग-अलग देशों में अघोषित राजदूत के रूप में भेजा।
शीत युद्ध के दौर में सोवियत संघ इससे अपनी श्रेष्ठता साबित करना चाहता था। हालांकि, इसके महज 19 दिन बाद ही अमेरिकी अंतरिक्ष एजेंसी नासा ने भी एक इंसान को अंतरिक्ष भेज दिया।
यूरी गागरिन का जीवन लगभग दांव पर लग गया था
12 अप्रैल, 1961 की यूरी गगारिन की अंतरिक्ष उड़ान से पहले रॉकेट पूरी तरह ठीक था। मिशन में यूरी गगारिन का जीवन लगभग दांव पर लग गया था।
इस दौरान कई तकनीकी खामियां भी पता चलीं। इसी वजह से अंतरिक्ष यान अनुमान से कहीं ज्यादा ऊंचाई वाले ऑर्बिट यानी कक्षा में स्थापित हुआ।
गगारिन के पास ब्रेक थे पर यदि वे काम नहीं करते तो उन्हें अंतरिक्ष यान के खुद ही उतरने का इंतजार करना पड़ता।
वॉसटॉक अंतरिक्ष यान में एक सप्ताह से ज्यादा समय के लिए ऑक्सीजन, भोजन और पानी मौजूद था। हालांकि ज्यादा ऊंचाई पर स्थापित होने से अंतरिक्ष यान की वापसी में इससे ज्यादा समय लग सकता था।
ऐसी स्थिति में ऑक्सीजन, भोजन या पानी किसी भी कमी से गगारिन की मौत हो सकती थी। हालांकि खुशकिस्मती ये थी कि ब्रेक काम कर रहा था।
जिस यान से अंतरिक्ष में गए उसमें बचाव की कोई व्यवस्था नहीं थी
इतिहास बनाने के लिए गगारिन ने अदम्य बहादुरी दिखाते हुए खतरनाक चुनौती स्वीकार की थी। उन्हें अंतरिक्ष में भेजा जा रहा था, जिसके बारे में लोगों को बहुत कम जानकारी थी।
वे ऐसे यान से वहां जा रहे थे जिसमें किसी आपात स्थिति में बचाव की कोई व्यवस्था नहीं थी। जिस रॉकेट से उन्हें अंतरिक्ष में भेजा जाना था, वह पहले कई बार नाकाम हो चुका था।
असल में गगारिन को ऐसे प्रयोग के लिए इस्तेमाल किया गया था जिससे कई सवालों के जवाब मिलने थे। जैसे कि क्या मनुष्य अंतरिक्ष में जीवित रह सकता है?
क्या अंतरिक्ष यान से यात्रा की जा सकती है? क्या अंतरिक्ष यान का पृथ्वी से संपर्क बना रहेगा जो प्रभावी भी हो? क्या अंतरिक्ष यान की सुरक्षित वापसी हो पाएगी?
इस यात्रा से इन सभी सवालों के जवाब मिल गए। इस मिशन के 50 साल बाद 'रॉकेट्स एंड पीपल्स नामक किताब में इंजीनियर बोरिस चेरटोक ने लिखा, अगर वोस्तोक अंतरिक्ष यान को आज के वैज्ञानिकों के सामने रखा जाए तो कोई भी इस मिशन के पक्ष में नहीं होगा।
उस वक्त मैंने ही उन दस्तावेजों पर हस्ताक्षर किए थे जिनमें लिखा था कि यान में सब ठीक है और मैं इस मिशन के सुरक्षित होने की गारंटी देता हूं।
आज की तारीख में मैं यह कभी नहीं करता। हमने इसमें कितना जोखिम लिया था, इसका पता मुझे काफी अनुभव के बाद चला।
गगारिन की बेटी बोली- अंतरिक्ष से लौटने के बाद हमेशा के लिए बदल गए पापा
यूरी गगारिन जब अंतरिक्ष में गए तो उन्हें कोई भी नहीं जानता था लेकिन जब वह लौटे तो दुनियाभर में मशहूर हो गए।
गगारिन की बेटी ऐलेना गगारिन बोली कि वे राष्ट्रीय हीरो बन गए थे। अंतरिक्ष से लौटने के बाद गगारिन ने चेकोस्लोवाकिया, बुल्गारिया, फिनलैंड, ब्रिटेन, आइसलैंड, क्यूबा, ब्राजील, कनाडा, हंगरी, भारत जैसे देशों की यात्राएं कीं।
ऐलेना गगारिन ने 2011 में एक इंटरव्यू में कहा था कि हमारा जीवन हमेशा के लिए बदल सा गया। मेरे माता-पिता के लिए पर्सनल लाइफ बेहद मुश्किल हो गया था। गगारिन को अपने परिवार के साथ समय बिताने का काफी कम मौका मिलने लगा था।
गगारिन ने फिर से अंतरिक्ष में जाने की इच्छा जताई लेकिन नेशनल हीरो होने के चलते उनकी और अंतरिक्ष यात्राओं पर पाबंदी लगा दी गई।
पसंदीदा काम करते हुए ही कह दिया दुनिया को अलविदा
अंतरिक्ष से लौटने के बाद गगारिन दूसरे अंतरिक्ष यात्रियों को ट्रेनिंग देने लगे। 27 मार्च 1968 को ऐसे ही एक ट्रेनिंग सत्र के दौरान उनका मिग-15 जहाज हादसे का शिकार हो गया।
हादसे में यूरी गगारिन और साथी पायलट की मौके पर ही मौत हो गई। उन्हें सम्मान देने के लिए 1968 में उनके होम टाउन का नाम बदलकर 'गगारिन' रख दिया गया।
भास्कर एक्सप्लेनर के कुछ और ऐसे ही रोचक आर्टिकल पढ़ने के लिए नीचे दिए गए लिंक्स पर क्लिक करें...
1. वो ऐतिहासिक भाषण, जिसने पाकिस्तान के 2 टुकड़े किए:भारत-पाक जंग हुई, 13 दिन में 90 हजार सैनिकों ने घुटने टेके और बांग्लादेश बना
2. राहुल ने 7 बार विदेश से मोदी सरकार को घेरा:BJP बोली- भारत को बदनाम करने की साजिश, एक्सपर्ट से जानें राहुल को क्या फायदा
3. चुनाव आयुक्तों पर सुप्रीम कोर्ट का फैसला फिलहाल बेअसर:सरकार के चुने आयुक्त ही कराएंगे 2024 का लोकसभा चुनाव
4. देश में कुल 4033 विधायक, कांग्रेस के 658 बचे:2014 में 24% विधायक कांग्रेसी थे, अब 16% ही रहे, 5 राज्यों में 0 विधायक
